**STAVBA ROKA 2022**

**SÚŤAŽNÉ PODMIENKY 28. ROČNÍKA SÚŤAŽE A TECHNICKÁ DOKUMENTÁCIA STAVIEB**

**Združenie pre rozvoj slovenskej architektúry a stavebníctva - ABF Slovakia,**

**Ministerstvo dopravy a výstavby Slovenskej republiky,**

**Únia miest Slovenska,**

**Slovenská komora stavebných inžinierov,**

**Zväz stavebných podnikateľov Slovenska,**

**Slovenská technická univerzita v Bratislave, Stavebná fakulta**

**Technický a skúšobný ústav stavebný, n. o.,**

**Prvá stavebná sporiteľňa, a. s.,**

**Nakladateľství FORUM s.r.o., organizačná zložka**

sú vyhlasovateľmi súťaže.

Organizátorom súťaže je **od r. 1995**

**Združenie pre rozvoj slovenskej architektúry a stavebníctva – ABF Slovakia.**

Poslaním súťaže je podpora kvality stavebných diel realizovaných na Slovensku, ako súčasť uceleného systému zabezpečovania kvality vo výstavbe a stavebníctve. Jedným z gestorov tohto systému je Ministerstvo dopravy a výstavby SR a garantmi kvality jeho realizácie sú Slovenská komora architektov, Slovenská komora stavebných inžinierov a Zväz stavebných podnikateľov Slovenska (ZSPS).

Súťaž sa vyhlasuje pre dve kategórie stavieb - **Budovy, Inžinierske stavby,** nové stavby, obnovy alebo rekonštrukcie - realizované na území Slovenskej republiky, bez ohľadu na štátnu príslušnosť fyzických osôb (FO) či krajinu registrácie právnických osôb (PO) zúčastnených na ich realizácii – autorov architektonického riešenia, projektantov, hlavných zhotoviteľov, ako aj stavebníkov.

**Základnou podmienkou účasti v súťaži** je dokončená stavba s vydaným kolaudačným rozhodnutím/rozhodnutím o predčasnom užívaní stavby s nadobudnutím jeho právoplatnosti v období od **1. apríla 2021 do 31. decembra 2022.**

**SPÔSOB PRIHLÁSENIA STAVBY –** zaslaním vyplnenej a podpísanej záväznej prihlášky do súťaže STAVBA ROKA 2022 a uhradením administratívneho poplatku vo výške 300,- € (tristo eur). Prihlasovateľom stavby môže byť FO alebo PO, ktorá sa zúčastnila na príprave a realizácii stavby.

**Uzávierka záväzných prihlášok do súťaže: 30. november 2022.**

**Odovzdanie kompletnej technickej dokumentácie podľa týchto súťažných podmienok:
20. december 2022.**

**PREZENTAČNÝ POPLATOK** - Prezentačný poplatok hradia prihlasovatelia všetkých stavieb, **ktoré** **podľa technickej dokumentácie splnili súťažné podmienky.** Rozhodnutie poroty oznámi prihlasovateľom a zverejní na portáli [www.stavbaroka.eu](http://www.stavbaroka.eu) organizátor súťaže do 14 dní po prijatí rozhodnutia porotou.

**Prezentačný poplatok za prihlásenú stavbu je 3 000,- € (tritisíc eur).** Členovia Zväzu stavebných podnikateľov Slovenska (ZSPS), Slovenskej komory stavebných inžinierov (SKSI), Slovenskej komory architektov (SKA), Slovenského zväzu stavebných inžinierov (SZSI), Spolku architektov Slovenska (SAS) majú zľavu vo výške 20 % poplatku.

Prihlášky do súťaže STAVBA ROKA 2022 atechnickú dokumentáciu treba zaslať, resp. osobne doručiť na adresu organizátora:

**ZDRUŽENIE PRE ROZVOJ SLOVENSKEJ ARCHITEKTÚRY**

**A STAVEBNÍCTVA - ABF SLOVAKIA**

 Poštová adresa:

Vysokoškolská 4, 04200 Košice

Slovenská republika

T: +421 905 652 089, +421 556054116 e-mail: abf@abfslovakia.sk

 www.stavbaroka.eu, www.abfslovakia.sk

**C E N Y –** podľa štatútu súťaže môže odborná porota udeliť v aktuálnom ročníku:

**dve hlavné ceny s titulom STAVBA ROKA 2022 v kategórii „Budovy“ a „Inžinierske stavby“. Nomináciu na hlavnú cenu získajú stavby ocenené cenami vyhlasovateľov súťaže:**

**dve ceny za celospoločenský prínos**:

* **Cenu MDV SR za celospoločenský prínos v oblasti architektúry a stavebníctva,**
* **Cenu ÚMS za celospoločenský prínos v oblasti rozvoja miest a obcí Slovenska,**

**a ďalších šesť cien za osobitný prínos**

* **Cenu za výnimočné a progresívne projektové riešenie,**
* **Cenu za mimoriadnu kvalitu realizácie stavby,**
* **Cenu za uplatnenie vedy a výskumu pri navrhovaní a zhotovovaní stavby,**
* **Cenu za uplatnenie progresívnych stavebných výrobkov a inovatívnych postupov výstavby,**
* **Cenu za nápaditý architektonický koncept,**
* **Cenu za bytového/rodinný dom roka.**

**HODNOTENIE STAVIEB** – prihlásené stavby posudzuje a hodnotí odborná porota s medzinárodnou účasťou - podľa predpísanej technickej dokumentácie a stavby, ktoré splnili súťažné podmienky aj ich obhliadkou. Porota hodnotí architektonické a urbanistické riešenie, konštrukčné a stavebno-technického riešenie, funkčnosť a vplyv na životné prostredie, použité stavebné materiály a výrobky, stavebnú realizáciu, ekológiu, energetickú hospodárnosť a celospoločenský prínos.

V 28. ročníku súťaže sa opäť uskutoční aj 13. ročník web ankety o **CENU VEREJNOSTI 2022.** Cena bude udelená na základe hlasovania širokej verejnosti na známom portáli[www.zoznam.sk.](http://www.zoznam.sk.)

**Slávnostné vyhlásenie výsledkov** súťaže a odovzdávanie cien sa uskutoční **22. 3. 2023 v Incheba EXPO ARENE v Bratislave** (podmienené pandemickou situáciou v uvedenom čase). Súčasťou tohto podujatia je aj prezentácia putovnej výstavy všetkých odbornou porotou posudzovaných stavieb – STAVBA ROKA 2022.

**MENOVITÁ PREZENTÁCIA ÚČASTNÍKOV REALIZÁCIE STAVBY –** spolu so stavbou sa v súťaži prezentujú autor(i) architektonického riešenia, projektant(i) architektonickej časti, projektant(i) rozhodujúcej odbornej časti, hlavný zhotoviteľ, hlavný stavbyvedúci, stavebník/developer, osoba vykonávajúca dozornú činnosť (technický dozor).

**Povinnosť prihlasovateľa** – prihlasovateľ stavby **má povinnosť inštalovať** na vybranom verejnosťou prístupnom mieste ocenenej stavby **tabuľu s logom súťaže a textom označujúcim udelenie príslušnej ceny**, za prítomnosti hlavných účastníkov jeho realizácie, prevádzkovateľa, zástupcu Združenia ABF Slovakia, vyhlasovateľov súťaže, ako aj iných verejných činiteľov (obce, mesta, regiónu). Termín inštalácie tabule – do 6 mesiacov od udelenia ceny. **Údaje uvedené na tabuli a jej grafické stvárnenie podlieha schváleniu ABF Slovakia.**

**TECHNICKÁ DOKUMENTÁCIA STAVBY**

Prihlasovateľ stavby odovzdá organizátorovi súťaže technickú dokumentáciu:
**(A)** v tlačenej forme – formát (A3), zviazané (hrebeňová alebo termoväzba) – 1x,
**(B)** v elektronickej forme na USB – 1x,
**(C)** profesionálne fotografie stavby na USB – 1x,

**(D)** fotografie účastníkov realizácie stavby na USB – 1x.

(**A) Technická dokumentácia v tlačenej forme (formát A3) obsahuje:**

**1. Doklady:**

**(1)** vyplnená, štatutárom podpísaná a opečiatkovaná záväzná prihláška do súťaže,

**(2)** doklad o členstve v ZSPS, SKSI, SKA (nie starší ako tri mesiace),

**(3)** podpísané, opečiatkované čestné vyhlásenie prihlasovateľa stavby (štatutárneho zástupcu) o pravdivosti údajov uvedených v technickej dokumentácii,

**(4)** súhlas autora fotografií na ich použitie bez finančnej úhrady v súvislosti s propagáciou stavby a potreby súťaže Stavba roka na Slovensku i v zahraničí. Súčasťou tohto písomného súhlasu je plné meno autora fotografií (autorský zákon č. 618/2003 Z. z. v znení neskorších predpisov), adresa, mobil, e-mail,

**(5)** vyplnený a všetkými dotknutými osobami podpísaný a opečiatkovaný **KRYCÍ LIST,**

**(6) energetické certifikáty** (požadované pre budovy),

**(7) kontaktné údaje** prihlasovateľa - názov (PO, FO), IČO, DIČ, adresa sídla (podľa registrácie), bankové údaje, č. ú. v tvare IBAN a SWIFT, poštová adresa, meno, priezvisko a funkcia štatutárneho zástupcu, meno kontaktnej osoby - telefón, mobil, fax, e-mail, WEB.

**2. Hlavné údaje a textové informácie o stavbe – max. rozsah 5 A4 :**

**(1) Základné údaje – hlavní účastníci realizácie stavby** (uviesť pod seba s odrážkami len plné mená FO

či názvy PO, u zahraničných účastníkov aj krajinu): autor architektonického riešenia (FO), projektant architektonickej časti (PO, resp. FO), projektant prevládajúcej odbornej časti s autorizáciou SKSI (PO, resp. FO), hlavný zhotoviteľ (PO), hlavný stavbyvedúci (FO), stavebník či developer (PO, resp. FO), dozorná činnosť (PO, resp. FO), stavebné náklady **bez** DPH, doba výstavby: začiatok – koniec (mesiac a rok).

**(2) základné faktografické údaje o stavbe** – napr. údaje plošné, objemové, kapacitné, percentuálny pomer plošnej využiteľnosti, počet NP, PP, počet bytov, ich veľkostné kategórie, parkovacie miesta v budove či pred ňou, kancelárske plochy, atď., pri inžinierskych stavbách, napr., dĺžka, šírka cestných komunikácií, počet nadjazdov (cestných, železničných), mostov, tunelov, konštrukcia vozoviek, špeciálne technológie výstavby atď.,

**(3) architektonické a urbanistické riešenie,**

**(4) konštrukčné riešenie,**

**(5) stavebno-technické riešenie,**

**(6) rozhodujúce technológie výstavby,**

**(7) použité patenty (ak sú, nie je podmienkou),**

**(8) materiálové varianty,**

**(9) stavebné výrobky, resp.**

**(10) ďalšie pre kvalitu prezentácie stavby dôležité údaje,**

**(11)** **dôvod prihlásenia stavby do súťaže Stavba roka.**

**3**. **Výber z výkresovej dokumentácie stavby** – v jednom exemplári, max. **formát A3**, situácia vrátane širších vzťahov, hlavné pôdorysy a rezy, pohľady, schéma netradičného a zaujímavého konštrukčného riešenia, stavebného, resp. architektonického detailu, vizualizácie (pokiaľ sú k dispozícii) ap.

**4. Fotodokumentácia –** v podobe farebného tlačeného portfólia, zviazané s textovou časťou a výkresovou dokumentáciou, 8 – 12 fotografií.

**(B) Technická dokumentácia v elektronickej forme (USB) – 1x**

Tá istá technická dokumentácia ako v tlačenej forme pod písmenom (A) len na **USB – 1x (texty vo Worde, výkresy, fotografie, obrázky v pdf)**.

**(C) Profesionálne fotografie**

**Samostatne uložené** **(v priečinku na USB)** profesionálne fotografie interiéru, exteriéru, príp. zaujímavých stavebných detailov formátu JPEG bez textov a výkresov (min. 15 fotografií) v zoskupení:

* VYSOKE ROZLISENIE - jednotný formát A4 (na šírku), s rozlíšením min. 300 dpi, s možnosťou ich použitia pre kvalitnú tlač,
* NAHLADY - tie isté fotografie s nízkym rozlíšením pre ich náhľady na e-mailovú komunikáciu a umiestnenie na webe.

(Ak je viac autorov fotografií jednej stavby, treba uviesť k číslu fotografie aj skratku jeho autora, napr. 01-Hlavac).

**(D) Fotografie účastníkov realizácie stavby** v kvalite min. 300 dpi

Samostatne uložené fotografie FO zúčastnených na realizácii stavby:

* autor(i) architektonického návrhu,
* projektant(i) architektonickej časti,
* projektant(i) rozhodujúcej(ich) odbornej(ých) časti(í),
* stavbyvedúci,
* stavebný dozor,
* za PO v pozícii stavebníka, zhotoviteľa, atď. fotografie osôb, ktoré boli zodpovedné za realizáciu projektu (výnimočne štatutár).

Fotografie sa využijú na **prezentáciu tímu osôb priamo zúčastnených na realizácii diela** vo video prezentáciách premietaných na slávnostnom odovzdávaní cien v sále a v RTVS.

*Technická dokumentácia vrátane fotodokumentácie všetkých prihlásených stavieb - (A), (B), (C), (D) -* ***zostáva majetkom organizátora súťaže*** *a bude v jeho fondoch aj archivovaná. Prihlasovateľ i autor fotografií sú si vedomí, že* ***ju dávajú k dispozícii organizátorovi tejto súťaže bez odplaty*** *na propagovanie architektúry a stavebníctva na Slovensku i v zahraničí, ako aj na propagovanie súťaže STAVBA ROKA i všetkých účastníkov realizácie prihlásených stavieb, a to autorov architektonického riešenia, projektantov, zhotoviteľov, ako aj stavebníkov a bez finančnej úhrady. Vyhlasovatelia súťaže Stavba roka majú právo podľa Štatútu súťaže Stavba roka čl. 5, ods. 10 využívať uvedené materiály na účely propagácie a medializácie stavebníctva a investičnej výstavby.*